KIRJALLINEN KYSYMYS E-2931/01 esittäjä(t): Hiltrud Breyer (Verts/ALE) komissiolle. Luonnonmukaista maisemaa pilaava moottoritien A 143 rakennushanke.



Virallinen lehti nro 134 E , 06/06/2002 s. 0153 - 0154



KIRJALLINEN KYSYMYS E-2931/01 esittäjä(t): Hiltrud Breyer (Verts/ALE) komissiolle (24. lokakuuta 2001) Aihe: Luonnonmukaista maisemaa pilaava moottoritien A 143 rakennushanke 1. Mikä on komission kanta moottoritien rakennussuunnitelmasta, joka koskee moottoritien A 143 Hallen länsipuolista ohitustietä ja sen Bennstedtin liittymän (B80) ja Wallwitzin risteyksen (A14) välistä osuutta, kun otetaan huomioon Saksan luonnonsuojeluliiton 4. toukokuuta 2000 tekemä valitus (valitusmenettely 2000/4415, SG(2000) A/6157) ja se, ettei luontotyyppien sekä luonnonvaraisen eläimistön ja kasviston suojelua koskevaa direktiiviä ole vieläkään saatettu osaksi kansallista lainsäädäntöä Saksassa (Euroopan yhteisöjen tuomioistuimen viimeisin tuomio 11. syyskuuta 2001 asiassa C-71/99)? 2. Mikä on komission kanta erityisesti a) suunnitellun moottoritien aiheuttamista huomattavista haitoista luontotyyppidirektiivin mukaisesti merkityillä alueilla sekä näiden haittojen huomiotta jättämisestä, kun Saksan liittotasavalta päätti moottoritien linjauksesta, b) tärkeimpien lajien ja elinympäristöjen vaarantamisesta kyseisillä luontotyyppidirektiivin mukaisesti merkityillä alueilla, c) siitä, ettei alueella esiintyvien vaikutusten arvioinnin yhteydessä ei ole kuultu kansalaisia luontotyyppidirektiivin 6 artiklan 3 kohdan viimeisen lauseen mukaisesti, d) luontotyyppidirektiivin 6 artiklan 4 kohdan ensimmäisen lauseen rikkomista koskevasta syytteestä, joka koskee olemassa olevien vaihtoehtoisten ratkaisujen arvioimatta jättämistä tai riittämätöntä huomioimista? e) Mitä lausuntoja Saksan liittotasavallan hallitus on antanut tähän mennessä luonnonsuojeluliiton valituksesta? f) Pyrkiikö komissio aloittamaan jäsenyysvelvoitteiden noudattamatta jättämisestä johtuvan menettelyn Saksan liittotasavaltaa vastaan moottoritien A 143 rakennussuunnitelman yhteydessä? Jos aikoo, milloin? Margot Wallströmin komission puolesta antama vastaus (13. joulukuuta 2001) Komission käytettävissä olevien tietojen mukaan suunniteltu moottoritie A 143 Westumfahrung Halle tullaan rakentamaan alueelle Porphyrkuppenlandschaft nordwestlich von Halle, johon sisältyvät alueet Porphyrlandschaft bei Brachwitz ja Porphyrlandschaft bei Grimritz ja jota on ehdotettu luontotyyppidirektiivin 92/43/ETY(1) mukaiseksi yhteisön tärkeänä pitämäksi alueeksi. Tästä alueesta jätettiin alunperin pois käytävä, jolle moottoritie on nyt tarkoitus rakentaa. Lokakuussa 2000 Saksan hallitus kuitenkin sisällytti tämän käytävän virallisesti yhteisön tärkeänä pitämiä alueita koskevaan ehdotukseensa. Alueella sijaitsee niittyjä, jotka ovat luontotyyppidirektiivin liitteessä I mainittuja ensisijaisesti suojeltavia luontotyyppejä (*6110 ja *6120). Suunniteltu moottoritie todennäköisesti vaikuttaa näihin. Viranomaiset ovat suunnitelleet lieventämistoimenpiteitä, joiden tarkoituksena on vähentää moottoritien vaikutuksia ympäristöön. Komissio arvioi parhaillaan valitusmenettelyn yhteydessä kysymystä siitä, ovatko moottoritien vaikutukset alueen Porphyrkuppenlandschaft nordwestlich von Halle suojelutavoitteisiin todennäköisesti huomattavia ja onko suoritettu luontotyyppidirektiivin 6 artiklan 3 kohdan mukainen asianmukainen vaikutusten arviointi. Saksan hallitukselle 11. syyskuuta 2001 lähettämässään kirjeessä komissio pyysi hallitusta esittämään näkemyksensä asiasta kahden kuukauden kuluessa kirjeen vastaanottamisesta. Saksan vastausta odotetaan edelleen. Kun Saksan vastaus on saatu ja arvioitu, komissio päättää jatkotoimista, joilla varmistetaan yhteisön lainsäädännön noudattaminen. Valituksen tekijöille tiedotetaan asian kehittymisestä. (1) Neuvoston asetus 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelemisesta, EYVL L 206, 22.7.1992.